Source: http://beszelo.c3.hu/cikkek/a-hir-igaz
Timestamp: 2020-08-07 10:50:28
Document Index: 7866008

Matched Legal Cases: ['bíróság ', 'bíróság ', 'Bíróság ', 'Bíróság ', 'bíróság ', 'Bíróság ', 'Bíróság ', 'Bíróság ', 'bíróság ', 'Bíróság\n', 'bíróság ', 'bíróság ', 'Bíróság ', 'Bíróság ', 'Bíróság ']

A hír igaz | Beszélő
22. szám, Évfolyam 3, Szám 22 » A törvény szövedéke
Az egyik bíróság az ítéleteket a törvény szerint semmisnek tekinti, a másik bíróság szerint a rémhírterjesztésre a semmisség nem terjed ki, és az utóbbi ítélet a törvényben megszabott 1963. április 4-i határidő utánra datálódik.
A szóban forgó „megkövető” törvények az 1963. április 4-e utáni politikai célzatú elítélésekre nem terjednek ki. A törvények preambulumában megfogalmazott célok szerint csak a sztálinista (rákosista) bűnök orvosolhatók, a brezsnyevista (kádárista) bűnök nem.
De ne legyünk igazságtalanok. Az egykori elítéltek ilyen esetben is fellebbezhetnek. Sőt kérelmezhetnek a Legfelsőbb Bíróságnál is.
Mindent megtehetnek, csak nehogy rémisztő híreket terjesszenek (a bíróságokról, törvényhozókról – régiekről és maiakról), melyért manapság is bűnhődni kell.
1.B.20.533/1991/1.
A Pesti Központi Kerületi Bíróság Budapesten, 1991. május 6. napján meghozta a következő végzést:
Szinyiczki József elítéltnek – aki 1929. május 6-án Szerbi községben született, anyja: Szinyiczki Brojka – a Pesti Központi Kerületi Bíróság 17.B.21.739/1963 számú ítéletében foglalt elítélése semmisnek tekintéséről szóló igazolás kiadását megtagadja.
A végzés ellen a kézbesítéstől számított 8 napon belül fellebbezésnek van helye.
Szinyiczki Józsefet a Mohácsi Járásbíróság az 1957. július 23-án kelt B.II.291/1957 sz. ítéletével 2 rb. tiltott határátlépés bűntette miatt 2 évi szabadságvesztésre és 2 évre a közügyek gyakorlásától eltiltásra ítélte.
Ezt követően a Pesti Központi Kerületi Bíróság 1962. december 17-én 7.B.23.714/1962/29 számú, illetve a Budapesti Fővárosi Bíróság 1963. április hó 26. napján kelt Bf.XXX. 576/1963/38 számú ítéletével rémhírterjesztés bűntette miatt 1 évi szabadságvesztésre ítélte.
Ezen ítéleteket a Pesti Központi Kerületi Bíróság 1963. június 4-én kelt és 1963. június 19-én jogerőre emelkedett 17.B.21.739/1963/.1. számú ítéletével összbüntetésbe foglalta, és összbüntetésül 2 év 10 hónapi szabadságvesztésre ítélte.
Az 1990. évi XXVI. törvény az 1945. január 1. és 1963. április 4. között kelt – a jogszabályban meghatározott bűncselekmények miatti – elítélések semmisnek tekintéséről rendelkezik.
A rémhírterjesztés bűntette nem tartozik az e jogszabályban felsorolt bűncselekmények közé. E cselekmény miatt egyébként a jogerős határozat 1963. április 26. napján született, tehát a törvényben meghatározott időn túl került sor Szinyiczki József elítélésére, így ezen okból sem állapítható meg ez elítélés tekintetében a semmisség.
Kérelmében az elítélt hivatkozott a törvény 1. § (3) bekezdésére, melyre figyelemmel megalapozottnak látja a semmissé nyilvánítást.
A törvény 1. §-ának (3) bekezdése arra az esetre vonatkozik, ha az (1) bekezdésben meghatározott büntetést más bűncselekmény miatt kiszabott, az előbbinél nem súlyosabb büntetéssel foglalták összbüntetésbe. Figyelemmel arra, hogy a (3) bekezdés is az 1945. január 1. és 1963. április 4. között hozott ítéletek, így összbüntetési ítéletek semmissé nyilvánítását teszi csak lehetővé, a Szinyiczki Józseffel szemben hozott, 1963. június 19-én jogerőre emelkedett összbüntetési ítélet semmissé nyilvánítására sincs törvényes lehetőség ezen jogszabály alapján.
Fentiekre tekintettel a bíróság az 1990. évi XXVI. tv. 4. §-a alapján az elítélés semmisnek tekintéséről szóló igazolás kiadását megtagadta.
Budapest, 1991. május 6.
dr. Bodor Tibor sk.
A Mohácsi Városi Bíróság
St.1./1991/4. sz.
A bíróság megállapítja, hogy Szinyiczki József (anyja Szinyiczki Brojka, aki Szerbi községben 1929. május 6-án született, Budapest XIII. ker., Váci u. 64/a. sz. alatti lakosnak) a Mohácsi Járásbíróság B.II.231/1957/4. számú ítéletével tiltott határátlépés bűntette miatt 2 évi szabadságvesztésre, valamint 2 évi közügyektől eltiltásra történt elítélését 1990. évi XXVI. tv. 1. § (1) bek. alapján semmisnek kell tekinteni.
Az említett szabadságvesztést a Pesti Központi Kerületi Bíróság 17.B.21.739/1963 sz. ítéletével összbüntetésbe foglalta, a Pesti Központi Kerületi Bíróság 7.B.23.714/1962 sz. ítéletével rémhírterjesztés bűntette miatt kiszabott 1 évi szabadságvesztéssel és összbüntetésként 2 év 10 hónapi szabadságvesztést szabott ki.
Szinyiczki József ezeket a büntetéseket 1957. június 4-től 1959. április 14-ig, valamint 1962. június 20-tól 1963. július 19-ig töltötte.
A Pesti Központi Kerületi Bíróság szóban forgó ítéletével kapcsolatosan az elítélés semmissé nyilvánítását ettől a bíróságtól kell kérni.
Mohács, 1991. március 14.
dr. Bencze József sk.
Következő cikk: Rém-kép